Kisbiet Il-mozzjoni li ġiet approvata fil-Konferenza Ġenerali tal-Partit Laburista l-Ħadd li għadda tinnota l-kisbiet kbar bla preċedent li għamel dan il-Gvern. Dawn il-kisbiet jimmarkaw legat li dejjem immanifesta fi gvernijiet Laburisti ta' kull żmien li l-prijorità tiegħu tkun li jinħoloq il-ġid u li dan eventwalment jitqassam b'mod ġust b'attenzjoni partikolari fl-irfigħ u l-għajnuna lil min hu l-aktar batut fis-soċjetà, imma l-Partit Nazzjonalista jgħid li bi Gvern Laburista tistħi tgħid li int Malti. Minn xiex għandi nistħi? Nistħi minn gvern li għamel l-akbar tkabbir ekonomiku fl-Ewropa? Nistħi b'min qed isib soluzjoni għall-prekarjat? Nistħi b'min qed inaqqas il-qgħad bla preċedent u jżid ix-xogħol? Nistħi b'min iġib l-investiment sod barrani? Nistħi b'min qed jieħu ħsieb l-anzjani tagħna, kemm fi djarhom u kemm fid-djar tal-anzjani? Nistħi b'min qed jieħu ħsieb li nserrħu moħħ il-ġenituri ta' persuni b'diżabbiltà permezz tal-bini ta' djar għalihom fil-kommunità? Nistħi li qed jaslu aktar turisti li jonfqu aktar u qridna l-istaġġjonalità turistika? Nistħi bl-investiment qawwi u serju fl-edukazzjoni tat-tfal u taż-żgħażagħ tagħna, partikolarment dawk li l-aktar għandhom bżonn l-għajnuna biex huma wkoll jirnexxu fis-soċjetà? Nistħi bi gvern li raħħas il-kontijiet tad-dawl u l-ilma, li raħħas il-fjuwils u l-gass, li se jagħtini enerġija nadifa u inqas emissjonijiet? Nistħi minn gvern li għamel riforma radikali fis-sistema tas-saħħa, li sparixxa l-lista ta' mediċini out of stock, li investa fil-kura primarja bis-serjetà, li qed jagħti d-dinjità lill-pazjenti u jaqta' s-sodod fil-kurituri? Nistħi b'min ta €5000 liż-żgħażagħ tagħna fi tnaqqis tat-taxxa tal-boll għall-ewwel dar tagħhom? Nistħi b'min għolla l-pensjoni wara 25 sena ta' friża? Nistħi b'min ta €400 lil tfal li jinsabu f'riskju ta' faqar? Nistħi b'min iħeġġeg lil persuni b'diżabbiltà biex joħorġu jaħdmu u l-pensjoni tibqa' tingħatalhom sħiħa? Nistħi b'min ta d-dinjità lil nisa bħali sabiex nidħlu fid-dinja tax-xogħol permezz tas-servizz ta' ħarsien tat-tfal b'xejn? Nistħi minn gvern li ta dak li hu naturali u bi dritt lil persuni LGBTIQ? Nistħi minn min għen lil koppji biex isiru ġenituri permezz tal-IVF b'xejn? Nistħi b'min investa fit-trasparenza permezz ta' introduzzjoni ta' liġijiet bħal tal-whistleblower u tal-finanzjament tal-partiti. Biex tiskonġra trid tkun pur Għandi nistħi b'min ta maħfra presidenzjali lil xi baruni tad-droga. Nistħi b'min ivvota bil-qalb biex jogħlew il-kontijiet u qalulna biex nidrawhom. Nistħi b'min bena power station li taħdem bl-aktar fjuwil li jniġġes. Nistħi bl-ikbar skandlu li qatt laqat lil pajjiżna – l-iskandlu taż-żejt. Nistħi b'min dam jibni sptar state of the art 17-il sena sħaħ u bnieh b'konkos inferjuri li, apparti l-perikli li qed joħloq, se jiswiena €150 miljun biex jissewwa. Nistħi b'min hu membri parlamentari jew kien f'kariga għolja fil-PN u jitħallas mingħajr ma jmur ix-xogħol jew ma jattendix il-bordijiet jew il-lectures. Nistħi b'min jibgħat il-ħaddiema tal-Gvern jaħdmu fil-każini tal-PN, u saħansitra għand in-nies privati, għall-voti. Nistħi b'min ħa b'aktar minn €1 miljun f'konsulenzi. Nistħi b'min daħħal l-ekonomija Maltija f'ħajt u tefagħna f'excessive deficit procedure. Nistħi b'min ġabilna investimenti fantażma bħal dak tal-Brażil. Nistħi b'min bassar bailout għal pajjiżna u spiċċa qed jittallab bailout hu. Nistħi b'min irid jgħajjar u jilgħabha tal-pampalun tat-trasparenza u mbagħad ivvinta skema biex jiddejjen ħa jaqta d-dejn; skema mill-aktar oskura u ta' ħabi. Nistħi b'min li, la mhuwiex fil-Gvern, jagħmel minn kollox biex inaffar l-investiment minn pajjiżna u saħansittra jmur jitkellem kontra pajjiżna barra minn Malta. Nistħi b'min dan kollu u aktar jiddeskrivihom bħala dnub tal-abbatini. Sfiduċja Din il-ġimgħa kellna partitarji Nazzjonalisti li qalulna li fi tliet snin sallabna pajjiż. Proprjament użaw kelma oħra flok sallabna, imma m'iniex se nkun vulgari bħalhom. Din il-ġimgħa wkoll il-Kap tal-Oppożizzjoni ħolom li jrid lill- Prim Ministru jirriżenja. Tant kemm qed joħlomha din li diġà qed imur jipparkja l-karozza tiegħu fil-parking bay tal-Prim Ministru quddiem il-Parlament. Se jagħmel mozzjoni ta' sfiduċja fil-Gvern għada. Il-Gvern qallu bring it on. Dak li jagħmel pajjiż demokratiku. Però, id-demokrazija se timmanifesta ruħha wkoll sentejn oħra fejn il-vot ta' sfiduċja fil-Kap tal-Oppożizzjoni nħalluh f'idejn il-poplu u persważa li l-elettorat se jerġa' jkun fil-maġġoranza tiegħu fuq in-naħa t-tajba tal-istorja billi jagħti fiduċja sħiħa lill-PL u jisfiduċja mill-ġdid lill-PN li rriduċa ruħu f'partit b'politika ta' intimidazzjoni u biża', partit bla ideat u partit fallut. Ringrazzjament Is-Sibt 9 ta' April ġejt eletta mill-ġdid bħala membru fl-Eżekuttiv Nazzjonali tal-PL b'427 vot, 68% tal-voti validi tad-delegati. Nirringrazzja minn qalbi lid-delegati tal-Partit li kkonkorrew bi ħġarhom. Nirringrazzjahom mill-qalb tal-fiducja. Din il-fiduċja se nsarrafha f'aktar ħidma u impenn lejn il-partit li nħobb, il-partit li għallimni l-ġustizzja soċjali, il-partit li għallimni nħobb lil pajjiżi. Inwiegħed aktar xogħol viċin il-kumitati u delegati tagħna. Dan ix xogħol kont nagħmlu u nibqa' nagħmlu b'aktar qalb u ħeġġa.